Broj: 711-I-553-P-177/22-02-17

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Borisa Bekavca, člana sanacijske Uprave trgovačkog društva Sberbanka d.d. – u sanaciji, zastupanog po punomoćnici Tini Poropat, odvjetnici iz Zagreba,** za davanjem očitovanja,na 164. sjednici, održanoj 22. ožujka 2022., daje sljedeće:

**OČITOVANJE**

**Članovi sanacijske uprave trgovačkog društva Sberbanka d.d. – u sanaciji nisu zakonski obveznici iz članka 3. stavka 1. podstavka 39. ZSSI/21-a, jer imaju ograničeni obujam poslova usmjeren na sanaciju i privremeni mandat, a za vrijeme trajanja sanacijskog postupka trgovačko društvo Hrvatska poštanska banka d.d., u većinskom vlasništvu države, kao vlasnik ne ostvaruje nikakva vlasnička prava.**

Obrazloženje

Boris Bekavac, člana sanacijske Uprave trgovačkog društva Sberbanka d.d. – u sanaciji, zastupan po punomoćnici Tini Poropat, odvjetnici iz Zagreba, podnio je zahtjev za očitovanjem koji je u knjigama ulazne pošte zaprimljen 14. ožujka 2022. pod brojem: 711-U-3584-P-177/22-01-3, povodom kojeg se vodi predmet broj P-177/22.

U zahtjevu podnositelj navodi da je Hrvatska narodna banka 2. ožujka 2022. otvorila postupak sanacije nad trgovačkim društvom Sberbanka d.d. – u sanaciji, što je posljedica sankcijskog režima kojemu je društvo bilo izloženo zbog ruske invazije na Ukrajinu te povezanog nastupa ugrožene likvidnosti uslijed okolnosti koje se definiraju kao „bank run". Nadalje navodi da je u okviru postupka sanacije trgovačko društvo Hrvatska poštanska banka, dioničko društvo (u daljnjem tekstu: HPB d.d.) preuzela 100% dioničarskog udjela u navedenoj poslovnoj banci, pri čemu je Republika Hrvatska imatelj kvalificiranog udjela u HPB-u d.d., i to izravno 44,9%, odnosno u ukupnom postotku većem od 50%, ako s tome pribroje neizravni vlasnički udjeli.

Podnositelj ističe kako je sukladno odredbama Zakona o sanaciji kreditnih institucija i investicijskih društava, Hrvatska narodna banka istovremeno po otvaranju postupka sanacije imenovala sanacijsku upravu sa privremenim angažmanom do stabilizacije poslovanja trgovačkog društva Sberbanka d.d. – u sanaciji te stvaranja pretpostavki za izlazak iz sanacije.

Navodi se kako u postupku sanacije za vrijeme trajanja postupka sanacije dioničari nemaju nikakva prava iz dionica ili drugih vlasničkih instrumenata institucije u sanaciji, te da danom otvaranja postupka sanacije prestaju sve ovlasti nadzornog odbora i glavne skupštine institucije u sanaciji koje izvršava Hrvatska narodna banka, kao i da ista imenuje sanacijsku upravu istovremeno s donošenjem odluke o otvaranju postupka sanacije na razdoblje koje ne može biti duže od 12 mjeseci.

Ističe se da danom donošenja odluke o imenovanju sanacijske uprave prestaju sve ovlasti dotadašnjih članova uprave institucije u sanaciji te da sanacijska uprava ima ovlasti uprave društva u sanaciji, ali je njezin osnovni cilj poduzimanje potrebnih mjera za ostvarivanja ciljeva sanacije i provođenja sanacijskih mjera u skladu s odlukom o otvaranju postupka sanacije. Podnositelj naglašava da ovi poslovi imaju prednost u odnosu na druge obveze uprave, te da sanacijska uprava djeluje po pisanim nalozima i uputama Hrvatske narodne banke, a njezin mandat je privremen i prestaje odlukom o okončanju postupka sanacije, pri čemu članovi i pomoćnici sanacijske uprave imaju pravo na naknadu za rad, koju plaća subjekt u sanaciji, a ako to nije moguće, Hrvatska narodna banka, koja svojom posebnom odlukom određuje naknadu.

Također se navodi da za vrijeme trajanja sanacije HPB d.d. kao vlasnik nema mogućnost izvršavati vlasničke ovlasti, odnosno ne ostvaruje prava iz dionica, čime vlasništvo de facto miruje do okončanja postupka sanacije, kao i da je sanacijska uprava neovisna o vlasniku poslovne banke, s obzirom da istu imenuje i kontrolira Hrvatska narodna banka, a sanacijska uprava privremenog je karaktera do ispunjenja razloga prestanka sanacije, nakon čega se aktiviraju vlasnička prava. Iznosi kako se u konkretnom slučaju očekuje da će sanacija biti okončana već tijekom ožujka ili travnja 2022. godine, čime će tada prestati funkcija sanacijske uprave, te na taj način ukupni angažman sanacijske uprave ne bi trebao biti dulji od oko 2 mjeseca.

Podnositelj traži mišljenje Povjerenstva jesu li članovi sanacijske Uprave trgovačkog društva Sberbanka d.d. – u sanaciji zakonski obveznici.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

Člankom 3. stavkom 1. podstavkom 39. ZSSI-a propisano je da predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici ZSSI/21-a.

Člankom 3. stavkom 1. točkom 1. Zakona o sanaciji kreditnih institucija i investicijskih društava („Narodne novine“ broj 146/20. i 21/22.) propisano je da se taj Zakon primjenjuje na instituciju sa sjedištem u Republici Hrvatskoj. Člankom 6.stavkom 2. navedenog Zakona propisano je da su ciljevi sanacije osiguravanje kontinuiteta ključnih funkcija, izbjegavanje većeg štetnog učinka na financijsku stabilnost, posebno sprječavanjem širenja štetnih učinaka na financijski sustav, uključujući i njihovo širenje na tržišnu infrastrukturu, te održavanje tržišne discipline, zaštita javnih sredstava tako da se na najmanju moguću mjeru svede oslanjanje na izvanrednu javnu financijsku potporu, zaštita deponenata koji imaju osigurane depozite i ulagatelja zaštićenih sustavom zaštite ulagatelja i zaštita sredstava i imovine klijenata.

Sukladno odredbi članka 59. stavku 3 . tog Zakona istodobno s donošenjem odluke o otvaranju postupka sanacije Hrvatska narodna banka odnosno Hrvatska agencija za nadzor financijskih usluga donosi odluku o imenovanju sanacijske uprave koja preuzima upravljanje nad institucijom u sanaciji, te prema stavku 5. istog članka Zakona član sanacijske uprave ne mora biti u radnom odnosu s kreditnom institucijom u sanaciji.

Člankom 60. stavcima 4. i 5. Zakona propisano je da se sanacijska uprava imenuje na razdoblje koje ne može biti duže od 12 mjeseci te da se iznimno razdoblje imenovanja može produžiti jednom ili više puta na razdoblje koje ne može biti duže od 12 mjeseci, ako Hrvatska narodna banka odnosno Hrvatska agencija za nadzor financijskih usluga utvrdi da i dalje postoje razlozi za imenovanje sanacijske uprave.

Člankom 63. stavkom 1.Zakona propisano je da sanacijska uprava ima sve ovlasti uprave odnosno izvršnih direktora upravnog odbora institucije, dok je stavkom 2. istog članka propisano da je sanacijska uprava dužna poduzimati sve potrebne mjere za ostvarivanje ciljeva sanacije i provođenje sanacijskih mjera u skladu s odlukom o otvaranju postupka sanacije, te da ove dužnosti, ako se razlikuje, ima prednost u odnosu na sve druge obveze uprave koje proizlaze iz propisa ili internih akata institucije.

Prema odredbi članka 64. stavka 2. članovi i pomoćnici sanacijske uprave imaju pravo na naknadu za svoj rad, koju isplaćuje institucija ili subjekt, odnosno, ako to nije moguće, Hrvatska narodna banka odnosno Hrvatska agencija za nadzor financijskih usluga, a prema odredbi članka 65. stavaka 1. i 2. Zakona Hrvatska narodna banka odnosno Hrvatska agencija za nadzor financijskih usluga ovlaštena je sanacijskoj upravi davati pisane naloge i upute te je sanacijska uprava dužna postupati po nalozima i uputama Hrvatske narodne banke odnosno Hrvatske agencije za nadzor financijskih usluga.

Prema članku 70. stavku 13. Zakona, osim ako tim Zakonom nije drukčije uređeno, za vrijeme trajanja postupka sanacije dioničari nemaju nikakva prava iz dionica ili drugih vlasničkih instrumenata institucije u sanaciji.

Otvaranjem sanacijskog postupka nad trgovačkim društvom Sberbanka d.d. – u sanaciji, do kojeg je došlo zbog ugrožene likvidnosti uslijed ruske invazije na Ukrajinu, trgovačko društvo HPB d.d. preuzelo je 100% udjela društva Sberbanka d.d., te bi stoga član Uprave navedenog društva mogao biti smatran zakonskim obveznikom u smislu odredbe članka 3. stavka 1. podstavka 40. ZSSI/21-a, jer je isto društvo u većinskom vlasništvu trgovačkog društva HPB d.d. koje je u većinskom vlasništvu države.

Međutim, sanacijski postupak privremeni je pravni režim koji ima za cilj očuvanje financijske stabilnosti poslovne banke koji provodi sanacijska uprava imenovana od Hrvatske narodne banke, odnosno Hrvatske agencije za nadzor financijskih usluga, na razdoblju do najviše 12 mjeseci te isto razdoblje iznimno može biti produljeno.

Iz odredbi mjerodavog Zakona proizlazi da članovi sanacijske uprave u pravilu nisu u radnom odnosu u banci koja je u postupku sanacije te da za svoj rad ostvaruju pravo na naknadu, a iako imaju ovlasti uprave trgovačkog društva, prvenstveno su dužni okončati postupak sanacije, zbog čega ove zadaće imaju prednost u odnosu na sve druge ovlasti uprave. Osim toga, Hrvatska narodna banka, odnosno Hrvatska agencija za nadzor financijskih usluga ovlašteni su sanacijskoj upravi trgovačkog društva davati pisane naloge i upute po kojima je ista dužna postupati, iz čega proizlazi da nisu niti samostalni u svom radu.

Nadalje, Skupština trgovačkog društva Sberbanka d.d. – u sanaciji, u kojoj bi prema odredbama Zakona o trgovačkim društvima član bio predstavnik trgovačkog društva HPB d.d, kao jedinog imatelja dionica, nema ovlasti u pogledu imenovanja članova sanacijske uprave, niti Skupština može donositi bilo kakve odluke vezane za ostvarivanje svojih vlasničkih prava dok traje postupak sanacije, a iz zahtjeva za mišljenje proizlazi kako se očekuje da će isti postupak trajati ukupno oko 2 mjeseca te da će biti okončan u ožujku ili travnju 2022.

Imajući sve navedeno u vidu, posebnost pravnog režima sanacije, privremenost obavljanja funkcije člana sanacijske uprave koji nisu samostalni u radu te čija je odgovornost ponajprije vezana za uspješnu realizaciju ciljeva sanacije, kao i okolnost da trgovačko društvo HPB d.d., u većinskom vlasništvu države, kao imatelj dionica ne može ostvarivati svoja vlasnička prava dok traje sanacijski postupak niti je nadležno za imenovanje članova sanacijske uprave, Povjerenstvo zaključuje da članovi sanacijske uprave trgovačkog društva Sberbanka d.d. – u sanaciji nisu zakonski obveznici koje bi povodom obavljanja ove funkcije obvezivale odredbe ZSSI/21-a.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelju, putem punomoćnika
2. Objava na internetskoj stranici Povjerenstva
3. Pismohrana